แห่ซื้อ ITC วิ่ง 3 วันราคาพุ่ง 9% รับกำไรปี 65 โตเท่าตัว ลุ้นยืนเหนือไอพีโอ 32 บ.
ITC บวก 3 วัน 9% ลุ้นยืนเหนือไอพีโอ 32 บ. ขานรับกำไรปี 65 โต 180% แตะ 4.47 พันล้าน โบรกแนะ “ซื้อ” ราคาเป้าหมาย 40 บ. ชี้ปี 66 โตต่อ
ITC บวก 3 วัน 9% ลุ้นยืนเหนือไอพีโอ 32 บ. ขานรับกำไรปี 65 โต 180% แตะ 4.47 พันล้าน โบรกแนะ “ซื้อ” ราคาเป้าหมาย 40 บ. ชี้ปี 66 โตต่อ
17 ก.พ. 2566

ผู้สื่อข่าวรายงานว่า วันนี้ (17 ก.พ.66) ราคาหุ้น บริษัท ไอ-เทล คอร์ปอเรชั่น จำกัด (มหาชน) หรือ ITC ณ เวลา 11:21 น. อยู่ที่ระดับ 31.25 บาท บวก 1 บาท หรือ 3.31% สูงสุดที่ระดับ 31.50 บาท ต่ำสุดที่ระดับ 30 บาท ด้วยมูลค่าการซื้อขาย 259 ล้านบาท

โดยราคาหุ้น ITC ปรับตัวต่อเนื่อง 3 วันติด หรือราว 9% ขานรับกำไรปี 65 โต 179.62% แตะ 4.47 พันล้านบาท จากปีก่อนมีกำไร 1.59 พันล้านบาท เป็นผลมาจากรายได้จากการขายในปี 65 จำนวน 2.25 หมื่นล้านบาท เพิ่มขึ้น 217% เมื่อเทียบจากปีก่อน จากยอดขายผลิตภัณฑ์อาหารสัตว์เลี้ยงเพิ่มสูงขึ้ง 284.8% เมื่อเทียบจากก่อน รวมทั้งมีกำไรจากอัตราแลกเปลี่ยนเงินตรา 199.2 ล้านบาท เพิ่มขึ้นจาก 142.2 ล้านบาทในปี 64 เนื่องจากการแข็งค่าของสกุลเงินดอลลาร์สหรัฐต่อสกุลเงินบาท
ขณะเดียวกันบริษัทฯ ประกาศจ่ายปันผลจากงวดดำเนินงานวันที่ 1 ต.ค. 65 ถึงวันที่ 31 ธ.ค. 65 เป็นเงินสดในอัตราหุ้นละ 0.20 บาท กำหนดขึ้นเครื่องหมาย XD วันที่ 28 ก.พ.66 และกำหนดจ่ายเงินให้ผู้ถือหุ้นในวันที่ 18 เม.ย.66
นอกจากนี้ บล.ฟินันเซีย ไซรัส ระบุในบทวิเคราะห์ว่า แนะนำซื้อ ITC ราคาเป้าหมาย 40 บาท โดยการเติบโตของปี 66 จะมาจากปริมาณขายที่เพิ่มขึ้น 10-12% เทียบช่วงเดียวกันของปีก่อน และราคาขายปรับขึ้น 4-5% คาดกำไรปี 66 โต 11% เทียบช่วงเดียวกันของปีก่อน
อนึ่งราคาไอพีโอของ ITC คือ 32 บาท